งาน Digital Thailand Big Bang 2018 “Thailand Big Data โลกเปิด เราปรับ ประเทศเปลี่ยน” ในวันสุดท้ายเป็นไปอย่างคึกคัก
มหกรรมด้านดิจิทัลเทคโนโลยีระดับนานาชาติ ซึ่งกระทรวงดิจิทัลเพื่อเศรษฐกิจและสังคม  ร่วมกับพันธมิตรกว่า 12 ประเทศ 500 หน่วยงานจัดขึ้น งานเดียวของไทยที่รวมพลังเทคโนโลยีในระดับภูมิภาคทั้งจากภาครัฐและเอกชนมาจัดแสดง เพื่อเปิดโลกและปลุกคนไทยเข้าสู่การเปลี่ยนแปลงด้านนวัตกรรม บนพื้นที่ Impact Challenger เมืองทองธานีทั้ง 3 ฮอลล์เนื่องจากได้การตอบรับจากทุกภาคส่วนทั้งไทยและต่างประเทศ ซึ่งในปีที่ผ่านมาได้มีผู้เข้าชมกว่า 240,000 ราย และในปีนี้คาดหวังว่าจะมีผู้เข้าร่วมไม่น้อยกว่า 350,000 ราย ภายในงานแบ่งออกมาเป็น 7 โซนหลัก ๆ บนพื้นที่กว่า 60,000 ตารางเมตร อาทิ Digital Innovation รวมพลัง Startup ทั้งไทยและต่างประเทศกว่า 800 รายขึ้นมาโชว์ศักยภาพภายในงานนี้ มหกรรมการแข่งขันระดับเยาวชน โซนการเรียนรู้ด้านการเขียนโปรแกรม รวมไปถึงเกี่ยวกับด้าน IoT ก็จะมาโชว์ให้เห็นถึงความสามารถของเด็กระดับประถม – มัธยม และ Smarter City โซนที่แสดงให้เห็นถึงเมืองที่ฉลาดยิ่งกว่าที่เคยมีมา


โดยนางมาลิกา บุญมีชัย อายุ 35 ปี ชาวกรุงเทพมหานคร บอกว่า ตั้งใจพาลูกมางานนี้เพื่อดูเทคโนโลยีสมัยใหม่ที่สำคัญจะได้เรียนรู้ไปพร้อมกับลูก เพื่อจะได้มีองค์ความรู้ในการสอนลูกให้ก้าวทันเทคโนโลยีและใช้เทคโนโลยีในสิ่งที่สร้างสรรค์ ซึ่งงานนี้ถือว่าตอบโจทย์เป็นอย่างมาก ซึ่งมีหลายอย่างที่เลือกชมได้อย่างจุใจ


ทั้งนี้ต้องถือว่างาน Digital Thailand Bigbang 2018 Thailand Big Data นี้เป็น 1 ในความยิ่งใหญ่ที่สุดในอาเซียน อีกหนึ่งความน่าภูมิใจของงานที่จัดขึ้นในไทยที่สร้างประโยชน์ให้กับประเทศไทยที่ทุก ๆ คนไม่ควรพลาด จึงเชิญชวนทุกคนมาร่วมงานได้ที่Impact Challenger เมืองทองธานีทั้ง 3 ฮอลล์ วันนี้เป็นวันสุดท้าย